Konsulttiyhtiö Trainer's House hakee yrityssaneeraukseen ja aloittaa yt-neuvottelut. Henkilöstön vähennystarpeeksi Trainer's House ja sen tytäryhtiö Ignis arvioivat noin 15 työntekijää.

Yhtiön mukaan suurin syy taloudellisiin vaikeuksiin ovat liian suuret kustannukset, jotka johtuvat vuosina 2007-2008 solmituista pitkäaikaisista toimitila- ja rahoitussopimuksista.

Tuolloin yhtiö oli juuri yhdistynyt toisen konsulttiyhtiön Satama Interactiven kanssa, ja sen liikevaihto oli moninkertainen nykyiseen verrattuna. Sittemmin liikevaihto on laskenut, mutta yhtiö ei ole pystynyt leikkaamaan kulujaan samassa suhteessa pitkäaikaisten sopimusten takia.

Trainers' Housen perusti Jari Sarasvuo vuonna 1990, ja se toimi aluksi nimellä Writers’ Studio. Sarasvuo on yhä yrityksen suurin omistaja.